# ŠTATÚT RADY ŠKOLY PRI MŠ Damborského 3, 841 01 Bratislava

(s účinnosťou k 12.09.2017)

V súlade so zákonom NR SR č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. 596/2003 Z. z.“) a v súlade s ustanovením § 9 ods.1 vyhlášky Ministerstva školstva SR č. 291/2004 Z. z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v znení vyhlášky č.230/2009 Z.z. (ďalej len „vyhláška č. 291/2004 Z. z.“), sa vydáva tento štatút rady školy.

# Článok I.

# Základné ustanovenie

1. Rada školy sa zriaďuje pri Materskej škole Damborského 3, 841 01 Bratislava – Dúbravka (ďalej len „**Rada školy**“).
2. Sídlo Rady školy je zhodné so sídlom Materskej školy, Damborského 3, 841 01 Bratislava – Dúbravka (ďalej len „**materská škola**“), pri ktorom je zriadená.

# Článok II.

# Pôsobnosť a poslanie Rady školy

1. Rada školy je zriadená podľa § 24 a § 25 zákona č. 596/2003 Z. z. a vyhlášky č. 291/2004 Z. z., s pôsobnosťou v rámci materskej školy, pri ktorej je zriadená.
2. Rada školy je iniciatívnym a poradným samosprávnym orgánom, ktorý vyjadruje  
   a presadzuje verejné záujmy a záujmy detí, rodičov, pedagogických zamestnancov  
   a ostatných zamestnancov materskej školy v oblasti výchovy a vzdelávania. Plní tiež funkciu verejnej kontroly práce vedúcich zamestnancov a vyjadruje sa k činnosti materskej školy z pohľadu školskej problematiky.

# Článok III.

# Činnosť Rady školy

1. Rada školy sa vyjadruje ku všetkým závažným skutočnostiam, ktoré sa vzťahujú k práci materskej školy.
2. Rada školy:
   1. uskutočňuje výberové konanie na vymenovanie riaditeľa materskej školy,
   2. navrhuje na základe výberového konania kandidáta na vymenovanie do funkcie riaditeľa materskej školy, predkladá návrh na odvolanie riaditeľa materskej školy alebo sa vyjadruje k návrhu na odvolanie riaditeľa materskej školy podľa § 3 ods. 7 písm. b) až e) a ods. 8 písm. b) a c) zákona č. 596/2003 Z. z., návrh na odvolanie riaditeľa predkladá vždy s odôvodnením,
   3. vyjadruje sa ku koncepčným zámerom rozvoja materskej školy, k návrhu na zrušenie materskej školy a ku skutočnostiam uvedeným v § 5 ods. 7 zákona č. 596 /2003 Z. z. najmä:
      1. k návrhu na počty prijímaných detí a k návrhu na počty tried,
      2. k návrhu rozpočtu materskej školy,
      3. k návrhu školského vzdelávacieho programu,
      4. k návrhu na vykonávanie podnikateľskej činnosti materskej školy,
      5. k správe o výchovno – vzdelávacej činnosti, jej výsledkoch a podmienkach,
      6. k správe o výsledkoch hospodárenia materskej školy,
      7. k informácii o pedagogicko-organizačnom a materiálno-technickom zabezpečení výchovno - vzdelávacieho procesu.
   4. udeľuje súhlas na zvýšenie najvyššieho počtu detí v triedach podľa § 28 ods. 9 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov, o počet detí určený v návrhu zriaďovateľa.
3. Rada školy vo výberovom konaní na funkciu riaditeľa materskej školy:
   1. vopred určí spôsob voľby, stanoví pravidlá a kritéria výberu,
   2. posúdi predložené podklady jednotlivých uchádzačov a tajným hlasovaním určí víťaza výberového konania, pričom na platné uznesenie vo veci vymenovania riaditeľa školy je potrebný nadpolovičný počet hlasov všetkých jej členov,
   3. odovzdá bezodkladne zriaďovateľovi školy:
      * + návrh na vymenovanie riaditeľa podpísaný predsedom Rady školy,
        + zápisnicu z výberového konania na obsadenie funkcie riaditeľa s prílohami (Vyhlásenie o mlčanlivosti, Prezenčná listina členov výberovej komisie a delegovaných zástupcov, Prezenčná listina uchádzačov, Uznesenie zo zasadnutia rady školy)

# Článok IV.

# Zloženie Rady školy

1. Rada školy má 7 členov.
2. Členmi Rady školy sú:
   * 1 zvolený zástupca pedagogických zamestnancov
   * 1 zvolený zástupca ostatných zamestnancov
   * 2 zvolení zástupcovia rodičov (nie sú zamestnanci školy)
   * 3 delegovaní zástupcovia zriaďovateľa

# Článok V.

# Spôsob voľby členov Rady školy

1. Voľba zástupcov rodičov do Rady školy sa uskutočňuje tajným hlasovaním rodičov detí navštevujúcich materskú školu.
2. Voľba zástupcov pedagogických zamestnancov do Rady školy sa uskutočňuje tajným hlasovaním pedagogických zamestnancov školy.
3. Voľba zástupcov nepedagogických zamestnancov do Rady školy sa uskutočňuje tajným hlasovaním nepedagogických zamestnancov školy.
4. Členovia Rady školy sú volení na štvorročné funkčné obdobie. Členom Rady školy môže byť iba fyzická osoba, ktorá je spôsobilá na právne úkony a je bezúhonná.
5. Spôsob voľby členov Rady školy je v súlade s § 1 vyhlášky č. 291/2004 Z. z..
6. Členstvo v Rade školy zaniká
   1. uplynutím funkčného obdobia orgánu Rady školy,
   2. vzdaním sa členstva,
   3. ak vzniknú dôvody na zánik členstva z dôvodu, že člen sa stane osobou, ktorej postavenie je nezlučiteľné s funkciou člena Rady školy,
   4. ak zástupca pedagogických zamestnancov alebo nepedagogických zamestnancov školy prestane byť zamestnancom materskej školy,
   5. ak dieťa zvoleného zástupcu rodičov prestane navštevovať materskú školu,
   6. odvolaním zvoleného člena Rady školy,
   7. odvolaním delegovaného zástupcu zriaďovateľa,
   8. obmedzením alebo pozbavením člena spôsobilosti na právne úkony,
   9. smrťou člena alebo jeho vyhlásením za mŕtveho.
7. Doplnenie členov rady školy - v prípade zaniknutia členstva v Rade školy pred skončením funkčného obdobia budú doplnení členovia nasledovne:

* rodičia: doplní sa o rodiča, ktorý nasleduje podľa počtu hlasov, získaných vo voľbách
* zamestnanci školy: postupovať ako u rodičov
* delegovaní zástupca: požiadať zriaďovateľa o delegovanie nového člena

# Článok VI.

# Pravidlá rokovania Rady školy

1. Rada školy na svojom prvom zasadnutí zvolí zo svojich členov predsedu Rady školy a podpredsedu Rady školy nadpolovičnou väčšinou hlasov prítomných členov Rady školy.
2. Predsedu Rady školy môže Rada školy odvolať, ak:
   1. bol právoplatne odsúdený za úmyselný trestný čin,
   2. o to sám požiada.
   3. nie je schopný podľa lekárskeho posudku zo zdravotných dôvodov vykonávať túto funkciu dlhšie ako šesť mesiacov,
   4. koná v rozpore s ustanoveniami zákona č. 596/2003 Z. z. alebo štatútom Rady školy.
3. Rada školy je schopná uznášať sa, ak je na jej zasadnutí prítomná nadpolovičná väčšina všetkých jej členov.
4. Na platné uznesenie Rady školy je potrebný nadpolovičný počet hlasov prítomných členov.
5. Na platné uznesenie Rady školy vo veci vymenovania alebo odvolania riaditeľa školy je potrebný nadpolovičný počet hlasov všetkých členov.
6. Rada školy sa schádza podľa potreby, najmenej však dvakrát ročne podľa plánu zasadnutí.
7. Zasadnutie Rady školy je verejné, ak Rada školy dvojtretinovou väčšinou hlasov všetkých členov nerozhodne inak.
8. Zmeny v štatúte Rady školy je možné vykonať formou písomného dodatku, na odsúhlasenie ktorého je potrebná dvojtretinová väčšina hlasov všetkých členov Rady školy.
9. Nová Rada školy musí byť zvolená najneskôr do desiatich dní pred skončením funkčného obdobia Rady školy.

# Článok VII.

# Práva a povinnosti člena Rady školy

1. Člen Rady školy má právo:
   1. voliť a byť volený,
   2. navrhovať kandidátov na funkciu predsedu Rady školy,
   3. byť informovaný o všetkých skutočnostiach, ktoré sú predmetom rokovania Rady školy a slobodne sa k nim vyjadrovať,
   4. hlasovať ku všetkým uzneseniam Rady školy,
   5. predkladať na rokovanie Rady školy vlastné námety, prípadne materiály.
2. Člen Rady školy je povinný zúčastňovať sa jej zasadnutí. Neúčasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena Rady školy podľa tohto štatútu.
3. Člen Rady školy je povinný zabezpečiť ochranu osobných údajov chránených všeobecne záväznými právnymi predpismi.

**Článok VIII.**

**Povinnosti podpredsedu Rady školy**

* + - 1. Podpredseda Rady školy zastupuje predsedu Rady školy v čase jeho neprítomnosti v rozsahu práv a povinnosti predsedu Rady školy.
      2. Podpredseda Rady školy zastupuje predsedu v rozsahu jeho práv a povinnosti v čase pozastavenia členstva predsedovi Rady školy z dôvodu jeho kandidatúry na funkciu riaditeľa školy, pri ktorej sa Rada školy zriadila.

# Článok IX.

# Povinnosti predsedu rady školy

1. Predseda rady školy je štatutárnym orgánom, ktorý riadi činnosť Rady školy a koná v jej mene. Rozhoduje o všetkých záležitostiach Rady školy, ak nie sú zákonom alebo týmto štatútom vyhradené do pôsobnosti iných orgánov.
2. Za predsedu rady školy môže byť zvolená fyzická osoba, ktorá je spôsobilá na právne úkony a je bezúhonná.
3. Predseda Rady školy predloží na najbližšom zasadnutí po svojom zvolení na schválenie návrh štatútu Rady školy.
4. Predseda Rady školy zvoláva, pripravuje a riadi zasadnutia Rady školy.
5. Predseda Rady školy zvolá radu školy najneskôr do 15 dní, ak o to požiada tretina členov Rady školy, riaditeľ školy alebo zriaďovateľ školy. Ak tak neurobí, Radu školy zvolá a predsedá jej podpredseda Rady školy.
6. Uznesenie Rady školy alebo tento štatút môže obmedziť právo predsedu Rady školy konať v jej mene. Toto obmedzenie však nie je účinné voči tretím osobám, ak tieto osoby o tejto skutočnosti nevedeli alebo nemohli vedieť.
7. Predseda rady školy vypracuje výročnú správu v termíne určenom radou školy, najneskôr do 31. marca.
8. Výročná správa obsahuje:
   1. prehľad činností vykonávaných v kalendárnom roku s uvedením vzťahu k účelu založenia Rady školy,
   2. zmeny a nové zloženie Rady školy, ku ktorým došlo v priebehu roka,
   3. ďalšie údaje určené Radou školy.
9. Výročná správa je pre verejnosť prístupná v sídle Rady školy.

# Článok X.

# Vzťah rady školy k orgánom miestnej štátnej správy

1. Predseda Rady školy informuje riaditeľa školy o pláne zasadnutí na príslušný kalendárny rok.
2. Riaditeľ školy v súlade s plánom zasadaní predkladá Rade školy príslušné materiály, a to spravidla v písomnej forme a v požadovanom množstve. Na žiadosť Rady školy je riaditeľ školy povinný podať informáciu či vysvetlenie osobne na zasadnutí Rady školy.
3. Návrh na vymenovanie riaditeľa školy podáva Rada školy na základe výberového konania zriaďovateľovi školy najneskôr do dvoch mesiacov od vyhlásenia výberového konania.

# Článok XI.

# Finančné zabezpečenie rady školy

1. Rada školy zabezpečuje svoju činnosť v súlade s § 10 vyhlášky č. 291/2004 Z. z..
2. Rada školy nemá vlastný majetok.
3. Náklady na činnosť Rady školy sa uhrádzajú z rozpočtu materskej školy.

# Článok XII.

# Záverečné ustanovenia

Tento štatút bol prerokovaný a schválený na zasadnutí Rady školy pri Materskej škole Damborského 3, 841 01 Bratislava týmto dňom nadobúda účinnosť.

V Bratislave, dňa 12.09.2017 ...................................................

predseda Rady školy